INDLEDNING

Små og mellemstore virksomheder (SMV'er) spiller en afgørende rolle i indretningen af den europæiske økonomi, idet de udgør 99 % af alle virksomheder, og 92 % af dem er mikrovirksomheder[1]. De tegner sig for over to tredjedele af beskæftigelsen i den private sektor og spiller en afgørende rolle for den økonomiske vækst. De er af afgørende betydning for den europæiske økonomi som arbejdsgivere og innovationskilder. Kommissionen bestræber sig på at støtte deres udvikling, navnlig gennem "Small Business Act" baseret på princippet "Tænk småt først" og ved bl.a. at lette adgangen til EU-finansiering. Formålet med Kommissionens dagsorden for smart regulering er også at hjælpe små virksomheder ved at mindske de reguleringsmæssige byrder som følge af lovgivning, der anses for nødvendig på EU-plan.

I EU's vækststrategi for det næste årti, Europa 2020-strategien, understreges betydningen af at forbedre erhvervsklimaet, herunder gennem smart regulering, således at europæiske virksomheder bliver mere konkurrencedygtige globalt. Finanskrisen har imidlertid en alvorlig indvirkning på mange af de mindste virksomheder i EU's økonomi. Det er derfor meget vigtigt at give mikrovirksomheder mulighed for at forfølge deres forretningsmål uden unødvendig regulering. Kommissionen er opmærksom på, at det er mest omkostningskrævende for de mindste virksomheder at overholde lovgivningen[2]. Det vil altid være mere byrdefuldt for en lille virksomhed at overholde regional, national eller europæisk lovgivning.

I dette dokument redegøres der for, hvordan begrebet "Tænk småt først" kan bringes et skridt videre og sikre hurtige resultater. Der gøres rede for, hvordan Kommissionen vil styrke anvendelsen af undtagelser eller en mere lempelig specifik lovgivning for SMV'er og mikrovirksomheder. Det beskrives ligeledes, hvordan der vil blive fulgt op herpå under lovgivningsprocessen og i forbindelse med gennemførelsen.

Regulering er en forudsætning for det moderne erhvervsliv. Den beskytter borgerne og arbejdstagerne mod sikkerhedsrisici og miljøet mod forurening. Den er instrumentet til at nå samfundspolitiske mål. Den stadige udvikling af det indre marked indebærer mange nye muligheder for virksomheder i alle størrelser, men hvis det skal fungere efter hensigten, er der også brug for et minimum af regulering.

Kommissionen glæder sig over, at Det Europæiske Råd interesserer sig for dette spørgsmål, og ser frem til Europa-Parlamentets, Rådets og andre berørte parters feedback på denne rapport, der vil bidrage til at fremskynde dette vigtige arbejde. Kommissionen håber desuden, at Europa-Parlamentet og Rådet vil bakke kraftigt op om Kommissionens lovgivningsforslag om at holde reguleringsomkostningerne for SMV'er og navnlig mikrovirksomheder på et minimum. Kommissionen vil også fortsat samarbejde med medlemsstaterne for at hjælpe dem med at mindske de reguleringsmæssige byrder og forhindre overregulering i forbindelse med gennemførelsen af EU-lovgivning.

IVÆRKSATTE TILTAG

Kommissionen har taget initiativ til at udarbejde SMV-venlige lovgivningsforslag såsom forslaget om at fritage mikroenheder fra unødvendige lovkrav i regnskabsdirektiver. Den vurderer nøje indvirkningerne af ny eller ændret lovgivning på SMV'er på grundlag af en detaljeret konsekvensanalyse. Kommissionen vurderer ligeledes regelmæssigt, om lovgivningen fungerer efter hensigten. I "Small Business Act" (SBA)[3] og akten for det indre marked[4] tager Kommissionen skridt til at lette SMV'ers adgang til finansiering, en af deres største udfordringer under den nuværende krise. Der indføres omfattende forenklingsforanstaltninger for at fremme SMV'ers deltagelse i EU-finansierede programmer. Kommissionens seneste forslag under samhørighedspolitikken omfatter f.eks. en række centrale fælles bestemmelser for de fem berørte fonde[5], herunder forenklede tilbagebetalingsmetoder, der i vidt omfang vil forenkle betingelserne for adgang til EU-finansiering for SMV'er.

Kommissionen har gennemført to initiativer til at forbedre den gældende lovgivning. Det første er et større forenklingsprogram, der skal strømline, ajourføre og konsolidere EU-lovgivningen. Der er blevet vedtaget omkring 200 forslag, som medfører væsentlige fordele for virksomhederne. Det andet er handlingsprogrammet for reduktion af administrative byrder. Kommissionen har fremsat en række forslag, som vil reducere den samlede byrde med 33 %, hvilket er langt over målet på 25 %. Medlovgiveren har vedtaget forslag, der indebærer en reduktion på 22 %. Medlemsstaterne er gået i gang med at gennemføre nogle af disse foranstaltninger.

Gruppen af højtstående uafhængige interesserede parter vedrørende administrative byrder under ledelse af dr. E. Stoiber er ved at udarbejde en beretning om, hvad der er den bedste praksis i medlemsstaterne for gennemførelse af EU-lovgivning på den mindst byrdefulde måde. Der redegøres nærmere for resultaterne af alt dette arbejde i meddelelsen om smart regulering[6].

ØGET FOKUS PÅ NØDVENDIGHEDEN AF AT "TÆNKE SMÅT FØRST" I UDARBEJDELSEN AF NYE FORSLAG

På baggrund af et forslag fra kommissionsformand Barroso, som Det Europæiske Råd godkendte i juni 2011, har Kommissionen indledt en ny screening af gældende EU-ret for at gennemføre princippet "Tænk småt først" og for at identificere eventuelle yderligere undtagelser eller andre muligheder for at reducere byrderne for SMV'er, herunder navnlig mikrovirksomheder.

Screeningen af gældende ret er i gang, men SMV'ernes deltagelse er af afgørende betydning for at få identificeret de områder, hvor en ændring kan gøre en reel forskel. SMV'er og mikrovirksomheder skal inddrages tættere i denne screening, da de har udtrykt bekymring over, at undtagelserne kunne stille dem ringere. Dette er baggrunden for, at der er indført bedre og mere specifikke høringsmekanismer for SMV'er og mikrovirksomheder.

De første resultater af screeningsprocessen viser, at det er vanskeligt at fastlægge klare generelle kriterier for identificering af lovgivning, som mikrovirksomheder kan fritages fra. SMV'erne og deres repræsentanter anerkender, at SMV'erne ikke kan forvente at være hævet over loven. En stor del af lovgivningen vil fortsat gælde for SMV'er og mikrovirksomheder, herunder lovgivning baseret på grundlæggende samfundspolitiske krav, f.eks. om produktsikkerhedsstandarder, der er af afgørende betydning for handelen i hele det indre marked. Undtagelser eller lempelige ordninger for små virksomheder vil ikke underminere der overordnede politiske mål, der søges virkeliggjort med regulering, f.eks. inden sundhed og sikkerhed, herunder på arbejdspladsen, fødevaresikkerhed eller miljøbeskyttelse. Formålet er at mindske de uforholdsmæssige byrder, virkeliggørelsen af disse mål kan være forbundet med. I nogle tilfælde kan en lempelse af byrden for mindre operatører, der isoleret set er en fordel, få vidtgående negative konsekvenser, som kan opveje eventuelle fordele. I disse tilfælde bør prioriteringen af indvirkningen på mindre operatører spille en afgørende rolle for udformningen af instrumentet som helhed. Det afgørende er at gennemføre princippet "Tænk småt først", således at SMV'er ikke pålægges unødvendige byrder.

En ikke ubetydelig andel af omkostningerne er forbundet med udfyldelse af papirer og registerføring eller kontrol af overholdelsen af reglerne. Disse omkostninger kan fjernes helt eller delvis eller ofte reduceres for små virksomheder. For så vidt angår lovgivning med fokus på processer såsom lovgivningen om hygiejnestandarder, tilbagetagningspligt eller lignende bestemmelser er Kommissionen i færd med at udvikle enklere skræddersyede tilgange, så virksomhederne ikke er nødsaget til at gennemlæse omfattende regelsæt for at finde frem til den del, der gælder for dem.

Eksempler på foreløbige resultater af den igangværende screening findes i de ikke-udtømmende lister i bilag 1 og 2.

Screeningen omfatter en lang række forskellige retsakter med undtagelsesbestemmelser. Der skal skelnes mellem forskellige retsakter. I nogle tilfælde er SMV'er helt udelukket fra lovgivningens anvendelsesområde. I andre tilfælde er SMV'er omfattet af lovgivningen, men med visse undtagelser på grundlag af virksomhedens størrelse. Endelig er der lovgivning, som finder anvendelse på SMV, om end kravene er blevet lempet.

Selv om det overordnede mål er at fritage små virksomheder, fastlægges disse undtagelser individuelt med forskellige tærskler, og der tages fuldt ud højde for sektorens specifikke karakter og lovgivningens overordnede mål.

Lovgivning, der ikke finder anvendelse på små virksomheder

I nogle tilfælde er små virksomheder ikke omfattet af EU-lovgivning, f.eks. som følge af anvendelsen af de minimus-princippet.

Undtagelser, der allerede finder anvendelse eller er fastsat i EU-lovgivningen:

- Delvis undtagelse : F.eks. kan fiskerfartøjer med en længde på mindre end 15 m, der udelukkende fisker i territorialfarvande, fritages fra kravet om at have installeret et fartøjsovervågningssystem, og mikrovirksomheder er fritaget fra kravet om at installere fartskrivere i lastvogne, der kører inden for en begrænset radius.

- Udvidede overgangsperioder : F.eks. den længere overgangsperiode for SMV'er for så vidt angår placering af anordninger til signalgivning i forbindelse med sikkerhed og sundhed under arbejdet, og overgangsperioden på to år, der giver SMV'er i bygge- og anlægssektoren mulighed for at tilpasse sig lovgivningen om brug af arbejdsudstyr.

- Midlertidige undtagelser : Mikrovirksomheder er i en begrænset periode fritaget fra visse lovgivningsbestemmelser, f.eks. var selvstændige, der udfører mobile vejtransportaktiviteter, undtaget fra arbejdstidsdirektiverne indtil marts 2009.

Skræddersyet lovgivning:

- På visse områder bør kravene ikke være de samme for de største og de mindste selskaber. I overensstemmelse med de berørte parters ønsker er Kommissionen derfor i færd med at udarbejde regnskabslovgivning, hvor der vil blive skelnet klart mellem forpligtelserne for de forskellige virksomhedskategorier (store, mellemstore og små virksomheder og mikrovirksomheder). Et andet eksempel herpå er den igangværende reform af EU-databeskyttelsesbestemmelserne, hvor det undersøges, hvordan man kan lempe nogle af de lovgivningsmæssige byrder for mikrovirksomheder og SMV'er ved at indføre mere lempelige krav, hvor det er muligt, uden at svække beskyttelsen af grundlæggende rettigheder.

- Moderniseringen af gennemsigtighedsdirektivet vil lempe nogle af forpligtelserne forbundet med børsnotering og gøre kapitalmarkederne mere tiltrækkende for SMV'er.

- Ud over de nye centrale fælles bestemmelser for de pågældende fem fonde i Kommissionens seneste forslag under samhørighedspolitikken planlægges en yderligere forenkling af EU's næste forsknings- og udviklingsprogram, Horizon 2020, navnlig for at øge SMV'ernes deltagelse.

STYRKET ANVENDELSE AF SMV-TESTEN, NAVNLIG I FORBINDELSE MED MIKROVIRKSOMHEDER

For at sætte yderligere fokus på undtagelser og skræddersyet lovgivning for mikrovirksomheder og SMV'er har Kommissionen iværksat tiltag med henblik på at vende bevisbyrden. Fra januar 2012 vil Kommissionen udarbejde alle fremtidige lovgivningsforslag ud fra den forudsætning, at navnlig mikroenheder skal udelukkes fra den foreslåede lovgivnings anvendelsesområde, medmindre det kan påvises, at det er i overensstemmelse med proportionalitetsprincippet at omfatte dem . Denne påvisning er et nyt element, der skal indgå i SMV-testen. Denne ændrede test vil reelt vende bevisbyrden, og der vil komme fokus på SMV'ers og mikrovirksomheders særlige situation under udarbejdelsen af EU-lovgivning.

Kommissionen vil ligeledes fra januar 2012 sikre, at forslaget, i tilfælde hvor mikrovirksomheder skal omfattes af Kommissionens lovgivningsforslag af bredere samfundsmæssige hensyn, vil blive behørigt begrundet ved at indføre begrebet mikroenheder i SMV-testen, der indgår i den regelmæssige konsekvensanalyse. I disse tilfælde vil der blive søgt efter tilpassede løsninger og mere lempelige ordninger . Efterhånden som argumenterne og baggrunden for indførelsen af mere lempelige ordninger står mere klart, skulle det også blive nemmere at få afklaret SMV'ernes og mikrovirksomhedernes stilling i de forskellige faser af beslutningsprocessen.

For at opnå disse væsentlige ændringer af politikken og sikre, at de gennemføres, vil Kommissionen oprette en resultattavle , der opdateres hvert år, med en oversigt over:

- alle Kommissionens forslag til undtagelser og mere lempelige ordninger for SMV'er og mikrovirksomheder samt andre forslag, hvor indvirkningen på mindre operatører er blevet identificeret som en væsentlig faktor

- ændringer af forslagene under den fælles beslutningsprocedure og den endelige lovgivning som vedtaget af Europa-Parlamentet og Rådet

- den enkelte medlemsstats efterfølgende gennemførelse af disse bestemmelser med særligt fokus på overregulering ("gold plating") på nationalt eller regionalt niveau.

Det vil give alle berørte parter mulighed for at afdække, hvor der sker fremskridt - eller hvor der i forskellige faser i EU-lovgivningsforløbet sker tilbageskridt i forhold til forenkling osv.

EN HANDLINGSPLAN FOR BEDRE INDDRAGELSE AF SMV'ER I LOVGIVNINGSARBEJDET OG I EVALUERINGEN AF FREMSKRIDT

Kommissionen vil give SMV'er mere skræddersyede muligheder for at give udtryk for deres holdninger og påvirke beslutninger med fokus på deres behov. Kommissionen vil indlede en drøftelse med dem om, hvordan den reguleringsmæssige byrde efter deres opfattelse bør lettes i forskellige situationer eller på forskellige områder. Kommissionen vil høre dem på passende vis om deres holdninger til de forventede resultater af de forskellige foranstaltninger. På det socialpolitiske område vil Kommissionen foretage de konsultationer af de europæiske arbejdsmarkedsparter, der er fastlagt i traktatens artikel 154, før den fremlægger forslag. Kommissionen er derudover i gang med at gennemgå høringsproceduren som opfølgning på meddelelsen om smart regulering og agter at foretage følgende ændringer:

1. Kommissionen vil styrke inddragelsen og høringen af små virksomheder i forbindelse med bedre lovgivning.

2. Der vil i højere grad blive gjort brug af særlige høringer af SMV-paneler inden for rammerne af Enterprise Europe Network for at få direkte input fra SMV'erne til Kommissionens konsekvensanalyser og til en række andre formål. I forbindelse med en igangværende høring opfordres SMV'er f.eks. til at anføre de mest byrdefylde hindringer, som de står over for i det indre marked.

3. Der afholdes i øjeblikket på forsøgsbasis en række særlige konferencer for SMV'er og mikrovirksomheder i medlemsstaterne, hvor Kommissionen lytter til SMV'erne og mikrovirksomhederne og samler op på de problemer, som de fremlægger, og der vil blive afholdt flere konferencer inden for rammerne af dagsordenen for smart regulering og "Small Business Act.

4. I meddelelsen om status vedrørende "Small Business Act" indføres en ny forvaltningsstruktur for at sikre, at der tages hensyn til SMV'erne i anvendelsen og den effektive gennemførelse af retsakten. De europæiske og nationale SMV-organisationer vil aflægge rapport om og evaluere anvendelsen af Small Business Act og fremme udvekslingen af god praksis, navnlig med hensyn til hvordan man sikrer SMV-venlig lovgivning og undgår unødvendige reguleringsmæssige byrder, inden for rammerne af det nyligt oprettede netværk af nationale SMV-repræsentanter og SMV-forsamlingen.

5. Netværket af nationale SMV-repræsentanter vil få lejlighed til at udtale sig om, hvor der efter deres opfattelse er størst behov for mere lempelige ordninger, og om hvordan de skal udformes. Kommissionens SMV-repræsentant vil samarbejde med berørte SMV'er og sikre, at der tages hensyn til SMV'ernes interesser i Kommissionens forslag på erhvervsområdet.

6. Der vil blive oprettet et særligt websted med det formål at identificere de 10 EU-retsakter, der anses for at være mest byrdefulde for mikrovirksomheder og SMV'er. Det vil blive anvendt til at foretage fokuserede og målrettede revisioner af disse retsakter.

Disse tiltag og initiativer vil blive finansieret gennem eksisterende eller planlagte programmer i overensstemmelse med den nuværende flerårige finansielle ramme og forslaget til den nye ramme for 2014-2020.

For at mindske de reguleringsmæssige byrder for SMV'er og mikrovirksomheder opfordrer Kommissionen medlemsstaterne til at sikre, at de anvender ovennævnte principper, herunder navnlig at de:

- helt fra starten inddrager de små virksomheder tæt i lovgivningsarbejdet

- går et skridt videre med princippet "Tænk småt først" ved at anvende det systematisk i det nationale lovgivningsarbejde og ved eventuelt at lempe kravene og indføre relevante undtagelser afhængigt af situationen

- anvender "SMV-testen" i konsekvensanalyser og sætter øget fokus på mikrovirksomheder i testen.

Den nationale SMV-repræsentant skal spille en central rolle i de enkelte lande i overvågningen af gennemførelsen af disse tiltag i tæt samarbejde med SMV-organisationer.

KONKLUSIONER

Kommissionen har redegjort for en række konkrete tiltag i denne rapport, der skal mindske de reguleringsmæssige byrder for SMV'er, herunder navnlig for mikrovirksomheder. Rådet og Europa-Parlamentet opfordres til at støtte denne tilgang og til at anvende Kommissionens resultattavle til at få et overblik over undtagelser og lempeligere ordninger for mikrovirksomheder under den fælles beslutningsprocedure og i gennemførelsesfasen. Kommissionen opfordrer medlemsstaterne til at anvende princippet "Tænk småt først" og forpligte sig til en fuld og hurtig gennemførelse af principperne og tiltagene i de enkelte medlemsstater.

Bilag 1 - Gældende lovgivning med undtagelser eller mere lempelig ordning

Lovgivning | Undtagelse eller mere lempelig ordning |

1 | Europa-Parlamentets og Rådets forordning (EF) nr. 1370/2007 af 23. oktober 2007 om offentlig personbefordring med jernbane og ad vej og om ophævelse af Rådets forordning (EØF) nr. 1191/69 og (EØF) nr. 1107/70 | Ved tildeling af kontrakter til SMV'er, der driver højst 23 køretøjer, kan tærsklen for, hvornår kontrakten skal tildeles på grundlag af en udbudsprocedure, fordobles, således at udbudsproceduren bliver enklere og mindre byrdefuld. |

2 | Rådets direktiv 92/58/EØF af 24. juni 1992 om minimumsforskrifter for signalgivning i forbindelse med sikkerhed og sundhed under arbejdet (niende særdirektiv i henhold til artikel 16, stk. 1, i direktiv 89/391/EØF) | Medlemsstaterne kan (på grundlag af størrelse eller aktiviteter) fastsætte, hvilke virksomhedskategorier der fuldstændigt, delvist eller midlertidigt kan erstatte lyssignaler og/eller akustiske signaler, såfremt de træffer andre foranstaltninger, der sikrer samme beskyttelsesniveau. |

3 | Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer | Virksomheder, der fremstiller i små serier, kan indgive en ansøgning om en lempelse af kravene til det godkendende organ (NB: Det påtænkes endvidere at fritage fabrikanter, der fremstiller små serier, fra visse tekniske krav i lovgivningen om typegodkendelse af motorkøretøjer). |

4 | Europa-Parlamentets og Rådets forordning (EF) nr. 1221/2009 af 25. november 2009 om organisationers frivillige deltagelse i en fællesskabsordning for miljøledelse og miljørevision (EMAS) | SMV'er kan fritages fra kravet om rapportering én gang om året for at blive registreret under EMAS. |

5 | Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab | Direktivet finder anvendelse på virksomheder med mindst 50 ansatte og virksomheder med mindst 20 ansatte. |

6 | Rådets direktiv 2010/18/EU af 8. marts 2010 om iværksættelse af den reviderede rammeaftale vedrørende forældreorlov, der er indgået af BUSINESSEUROPE, UEAPME, CEEP og EFS, og om ophævelse af direktiv 96/34/EF | Medlemsstaterne kan tillade særlige ordninger for at imødekomme små virksomheders behov i forbindelse med drift og organisation. |

7 | Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter | Medlemsstaterne kan begrænse forpligtelserne til virksomheder eller bedrifter, der for så vidt angår antallet af beskæftigede arbejdstagere opfylder betingelserne for valg eller udpegelse af en kollegial instans, der repræsenterer arbejdstagerne. |

8 | Europa-Parlamentets og Rådets direktiv 2006/32/EF af 5. april 2006 om energieffektivitet i slutanvendelserne og om energitjenester | Medlemsstaterne kan bestemme, at små distributører ikke skal være omfattet af forpligtelserne til at fremme energibesparelsen i slutanvendelserne og forbedre forbrugsmålingen og den informative fakturering. |

9 | Europa-Parlamentets og Rådets direktiv 2004/8/EF af 11. februar 2004 om fremme af kraftvarmeproduktion på grundlag af en efterspørgsel efter nyttevarme på det indre energimarked | Direktivet giver medlemsstaterne mulighed for at sikre bedre vilkår for højeffektive små kraftvarmeenheder for så vidt angår adgang til forsyningsnettet. |

10 | Rådets direktiv 2006/112/EF af 28. november 2006 om det fælles merværdiafgiftssystem | Medlemsstaterne får mulighed for at gennemføre forenklede ordninger for pålæggelse og opkrævning af moms, navnlig i forbindelse med standardsatsordningerne for moms. |

11 | Europa-Parlamentets og Rådets direktiv 2006/66/EF af 6. september 2006 om batterier og akkumulatorer og udtjente batterier og akkumulatorer | Medlemsstaterne kan fritage producenter, som i forhold til det nationale markeds størrelse markedsfører meget små mængder batterier og akkumulatorer, fra forpligtelsen til at yde et økonomisk bidrag til opfyldelsen af kravene om behandling og genvinding af udtjente batterier og akkumulatorer. |

12 | Rådets direktiv 97/81/EF af 15. december 1997 om rammeaftalen vedrørende deltidsarbejde, der er indgået af Unice, CEEP og EFS | Medlemsstaterne kan helt eller delvist undtage deltidsansatte, der arbejder som løst ansatte, fra denne lovgivnings bestemmelser. |

13 | Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik | Fiskerfartøjer med en længde på mindre end 15 m er fritaget fra kravet om at have installeret et fartøjsovervågningssystem, da det ville medføre uforholdsmæssigt store omkostninger. |

14 | Europa-Parlamentets og Rådets direktiv 94/25/EF af 16. juni 1994 om indbyrdes tilnærmelse af medlemsstaternes love og administrative bestemmelser om fritidsfartøjer | Der blev fastsat længere overgangsperioder for SMV'er til at tilpasse deres produktion (små fartøjer) til de nye krav i direktivet. |

15 | Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne | Ledere af fødevarevirksomheder har ansvaret for fødevarehygiejne. Der stilles krav om indførelse af forvaltningssystemet for fødevaresikkerhed HACCP (Hazard Analysis and Control of Critical Points). SMV'erne kan imidlertid tilpasse en række af lovgivningens aspekter til deres situation (f.eks. nedsættelse af hyppigheden af egenkontrol). Primærproducenter og detailhandlere kan i stedet for indførelsen af HACCP indføre sektorspecifikke retningslinjer for god praksis. |

16 | Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet | I lovgivningen om handel med emissioner er der fastsat en kapacitetstærskel, som indebærer, at små anlæg fritages fra emissionshandelsordningen eller omfattes af lignende foranstaltninger og forenklede overvågnings- og rapporteringskrav for anlæg med lave emissioner. |

17 | Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel | I forbindelse med udbud på under 2,5 mio. EUR skal der ikke offentliggøres et prospekt, når værdipapirer udbydes til offentligheden eller optages til handel |

18 | Europa-Parlamentets og Rådets direktiv 2006/87/EF af 12. december 2006 om indførelse af tekniske forskrifter for fartøjer på indre vandveje | Direktivet gør det muligt at indrømme undtagelser for skibe, der udelukkende sejler i en enkelt medlemsstats indre farvande. Disse undtagelser kan indrømmes for materiel, der sejler på vandveje, som ikke via indre vandveje er forbundet med de øvrige medlemsstaters vandveje, eller for fartøjer med en dødvægt på højst 350 tons. |

19 | Europa-Parlamentets og Rådets direktiv 2000/59/EF af 27. november 2000 om modtagefaciliteter i havne til driftsaffald og lastrester fra skibe | Der er indført en undtagelsesordning for skibe med regelmæssige havneanløb. |

20 | Europa-Parlamentets og Rådets forordning (EF) nr. 443/2009 af 23. april 2009 om fastsættelse af præstationsnormer for nye personbilers emissioner inden for Fællesskabets integrerede tilgang til at nedbringe CO2-emissionerne fra personbiler og lette erhvervskøretøjer | Mindre fabrikanter og nichefabrikanter kan ansøge om lavere mål. |

21 | Europa-Parlamentets og Rådets forordning (EU) nr. 510/2011 af 11. maj 2011 om fastsættelse af præstationsnormer for nye lette erhvervskøretøjers emissioner inden for Unionens integrerede tilgang til nedbringelse af CO2-emissionerne fra personbiler og lette erhvervskøretøjer | Mindre fabrikanter og nichefabrikanter kan ansøge om lavere mål. |

Bilag 2 - Eventuelle fremtidige undtagelser eller mere lempelige ordninger[7]

Lovgivning | Undtagelse eller mere lempelig ordning |

1 | Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger | Registeransvarlige (f.eks. offentlige myndigheder, virksomheder osv.) er i øjeblikket forpligtet til at anmelde deres databehandling til de nationale databeskyttelsesmyndigheder, medmindre der er grunde til at fritage dem. Direktivet tillægger medlemsstaterne vide beføjelser til at træffe afgørelse om mulige undtagelser fra denne forpligtelse. Situationen er derfor meget forskellig i de enkelte medlemsstater. I forbindelse med den kommende reformpakke vil det blive undersøgt, hvordan man kan sikre en effektiv forenkling af bestemmelserne, f.eks. ved at øge harmoniseringen og fremsætte forslag om afskaffelse af anmeldelsesforpligtelsen, undtagen i forbindelse med behandling af data, der indebærer en højere risiko. |

2 | Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet | Muligheden for at erstatte den systematiske dokumentation for, at der er udarbejdet en risikovurdering, med en proportional risikobaseret tilgang for mikrovirksomheder med lavrisikoaktiviteter kunne undersøges i lyset af konsultationerne med arbejdsmarkedets parter og efter en evaluering af de nuværende forpligtelsers virkninger. |

3 | Ændring af Europa-Parlamentets og Rådets direktiv 2004/37/EF af 29. april 2004 om beskyttelse af arbejdstagerne mod risici for under arbejdet at være udsat for kræftfremkaldende stoffer eller mutagener | I forbindelse med ændringen af dette direktiv kan der indføres en risikobaseret tilgang, som vil indebære mindre byrdefulde forpligtelser for SMV'er i overensstemmelse med den nye generelle tilgang til hele området for sundhed og sikkerhed på arbejdspladsen. |

4 | Forslag til Europa-Parlamentets og Rådets direktiv om minimumsforskrifter for sikkerhed og sundhed på arbejdspladsen for så vidt angår ergonomiske arbejdsforhold, navnlig for at forhindre arbejdsbetinget besvær i kroppens muskler og led og synsproblemer under skærmarbejdet, og om ophævelse af Rådets direktiv 90/269/EØF og Rådets direktiv 90/270/EØF | Det kunne overvejes at indføre en risikobaseret tilgang, som vil indebære mindre byrdefulde forpligtelser for SMV'er i overensstemmelse med den nye generelle tilgang til hele området for sundhed og sikkerhed på arbejdspladsen. |

5 | Forslag til Europa-Parlamentets og Rådets direktiv om betingelserne for tredjelandsstatsborgeres indrejse og ophold med henblik på sæsonarbejde | Mikrovirksomheder og eventuelt også SMV'er kunne fritages fra kravene vedrørende sæsonarbejdere, således at små landbrugere igen kan ansætte sæsonarbejdere på mere lempelige vilkår som hidtil. |

6 | Europa-Parlamentets og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser | Ved udarbejdelsen af retningslinjer for gennemførelsen af dette direktiv vil Kommissionen overveje, om det er muligt at indføre en mere lempelig ordning for mindre virksomheder. |

7 | Europa-Parlamentets og Rådets direktiv 2009/45/EF af 6. maj 2009 om sikkerhedsregler og -standarder for passagerskibe | Den nuværende revision af dette direktiv kunne være en anledning til at se på en række alt for strenge bestemmelser, hvor der ikke tages hensyn til små skibe. |

8 | Rådets direktiv 92/29/EØF af 31. marts 1992 om minimumsforskrifter for sikkerhed og sundhed med henblik på at forbedre den lægelige bistand om bord på skibe | Skibe skal være forsynet med en minimumsbeholdning af lægemidler og medicinsk udstyr. Over en vis tærskel skal der være en læge om bord. Ved revisionen af dette direktiv vil Kommissionen afveje fordele og ulemper ved at foreslå en højere tærskel for mindre skibe. |

9 | Europa-Parlamentets og Rådets direktiv 2002/44/EF af 25. juni 2002 om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (vibrationer) | I forbindelse med den planlagte evaluering af dette direktiv og som led i denne proces vil Kommissionen indkalde bemærkninger angående dets virkninger for SMV. |

10 | Europa-Parlamentets og Rådets direktiv 2002/96/EF af 27. januar 2003 om affald af elektrisk og elektronisk udstyr (WEEE) | Hvis omarbejdningen af denne retsakt kommer til at omfatte en ny tilbagetagningspligt for meget småt WEEE i distributørleddet som foreslået af Europa-Parlamentet, kan små butikker med et meget lille areal omfattes af bestemmelserne om undtagelse fra en sådan tilbagetagningspligt. |

11 | Europa-Parlamentets og Rådets direktiv 2008/98/EF af 19. november 2008 om affald | Små og mellemstore lavrisikovirksomheder, der håndterer affald, kunne omfattes af en forenklet registreringsprocedure. I denne forbindelse skal de kompetente nationale myndigheder gøre fuld brug af det sidste stykke i artikel 26 i vandrammedirektivet, der giver mulighed for at indhente de nødvendige relevante oplysninger til registrering af sådanne SMV'er fra eksisterende nationale registre. Denne bestemmelse kunne finde anvendelse på små og mellemstore lavrisikovirksomheder, der udgør en minimal risiko for miljøet og menneskers sundhed. |

12 | Europa-Parlamentets og Rådets direktiv 2006/24/EF af 15. marts 2006 om lagring af data genereret eller behandlet i forbindelse med tilvejebringelse af offentligt tilgængelige elektroniske kommunikationstjenester eller elektroniske kommunikationsnet | Den kommende revision af dette direktiv kunne være en anledning til at overveje, hvilke virksomheder der skal være forpligtet til at lagre data. Selskabets størrelse kunne være et af kriterierne. |

13 | Forslag til Europa-Parlamentets og Rådets direktiv om offentlige indkøb | Den kommende revision af reglerne for offentlige indkøb i direktiv 2004/17/EF og 2004/18/EF kunne omfatte en lempelse af kravene om indsendelse af certifikater og anden dokumentation for at kunne deltage i en udbudsprocedure. Certifikater og anden dokumentation kunne navnlig erstattes af erklæringer (selvcertificering). |

[1] Definitionen af en SMV omfatter alle virksomheder, som beskæftiger under 250 personer, og som har en årlig omsætning på ikke over 50 mio. EUR eller en årlig samlet balance på ikke over 43 mio. EUR. Mikrovirksomheder er den mindste SMV-kategori med under 10 ansatte og en årlig omsætning eller en samlet årlig balance på ikke over 2 mio. EUR.

[2] Mens en stor virksomhed bruger 1 EUR pr. ansat til opfyldelse af regelkrav, skal en mellemstor virksomhed måske bruge omkring 4 EUR og en lille virksomhed op til 10 EUR i gennemsnit (Ekspertgruppens rapport "Modeller til at reducere de uforholdsmæssigt store byrder, der pålægges SMV’erne", maj 2007).

[3] Status vedrørende "Small Business Act" for Europa, Kommissionens meddelelse - KOM(2011)78 (23. februar 2011).

[4] Akten for det indre marked - Tolv løftestænger til at skabe vækst og øget tillid - "Sammen om fornyet vækst", Kommissionens meddelelse - KOM(2011)206 (13. april 2011).

[5] Den Europæiske Fond for Regionaludvikling (EFRU), Samhørighedsfonden (SF), Den Europæiske Socialfond (ESF), Den Europæiske Landbrugsfond for Udvikling af Landdistrikterne (ELFUL) og Den Europæiske Hav- og Fiskerifond (EMFF).

[6] Smart regulering i Den Europæiske Union, Kommissionens meddelelse - KOM(2010)543 (8. oktober 2010).

[7] Ved forslag til ny eller ændret EU-regulering foretages der høringer og konsekvensanalyser, der bidrager til den endelige afgørelse om den pågældende politik.